**SKSI na zmeny v stavebnej legislatíve upozornila na odbornom seminári**

V týchto dňoch sa v Národnej rade Slovenskej republiky a aj medzi odborníkmi z praxe opäť intenzívne diskutuje o novom stavebnom zákone.

Aktuálny stavebný zákon, ktorý je na našom území platný, pochádza ešte z roku 1976. Aj napriek viacerým novelám nevyhovuje súčasným pomerom ani potrebám výstavby. O zámer zmeniť ho hovorili viaceré vlády, no napriek tomu, celé roky k výrazným zmenám nedošlo. Slovenská komora stavebných inžinierov v týchto dňoch zorganizovala on-line seminár, kde odborníci diskutovali o dôležitých témach, ktoré súvisia s novou legislatívou. Upozornili na viacero zmien, ktoré by po schválení priniesla.

Pozícia projektanta sa zmení

**„Ak sa nový stavebný zákon schváli, výrazne sa zmení napríklad pozícia projektanta,“** upozorňuje podpredseda SKSI Ing. Ján Petržala, a dodáva: **„Bude oprávnený vypracovať všetky stupne projektovej dokumentácie a podľa nového zákona bude zodpovedný aj za určenie rozsahu geodetických meraní posunov a pretvorení zhotovenej stavby alebo jej časti, ak to charakter stavby a podmienky jej užívania vyžadujú.“**

Podľa novej legislatívy bude projektant zodpovedný za návrh stavby tak, aby bola po celý čas svojej životnosti v súlade so základnými požiadavkami na stavby a so všeobecnými technickými požiadavkami na výstavbu, vrátane požiadaviek na bezbariérové užívanie. Výrazne sa zmení aj jeho ďalšia kompetencia. **„Projektant bude pri zhotovovaní stavby oprávnený vykonávať na stavenisku dohľad projektanta nad zhotovovaním stavby z hľadiska súladu stavebných prác s projektom stavby,“** vysvetľuje Ing. Petržala a dodáva: **„Zároveň tým nie je dotknuté oprávnenie autora architektonického diela vykonávať dohľad nad zhotovovaním stavby z hľadiska súladu stavebných prác s jeho návrhom. Projektant môže odsúhlasiť zmeny projektu stavby až po predbežnom odsúhlasení špecialistu požiarnej ochrany v časti projektu, ktorého sa zmena týka.“**

Zákon má zlepšiť digitalizáciu a posvietiť si na čierne stavby

Návrh nového zákona z dielne Ministerstva dopravy SR bol schválený v prvom čítaní parlamentu a aktuálne je v druhom čítaní. Ak sa schváli, prinesie aj ďalšie zásadné zmeny. Zruší sa dvojstupňové konanie, rozšíri sa elektronizácia a digitalizácia procesov. Nový zákon zmení aj podmienky pre čierne stavby. Dnes je možné ich dodatočné povolenie, ak čierna stavba nie je v rozpore s verejnými záujmami, územným plánom, či technickými normami. V pôvodnom zákone boli podmienky na legalizáciu čiernych stavieb pomerne benevolentné, čo mohlo viesť k ich zneužívaniu. Nový zákon zavedie prísnejšiu úpravu čiernych stavieb. Bude klásť dôraz na prevenciu, striktnejšie sankcie a efektívnejšie mechanizmy ich riešenia. Zákon rozšíri okruh osôb zodpovedných za nelegálnu výstavbu a zvýši finančné sankcie. Cieľom je odradiť od porušovania stavebných predpisov. Zároveň posilní kontrolné mechanizmy, ktoré by mali umožniť rýchlejšiu identifikáciu a riešenie čiernych stavieb. Nový stavebný zákon zavedie presnejšiu definíciu drobných stavieb. Pôjde napríklad o prízemné stavby a zariadenia s maximálnou zastavanou plochou do 50 m² a výškou do 5 metrov, ako sú kôlne, prístrešky, sauny, či úschovne bicyklov. Ďalej tiež podzemné stavby s maximálnou zastavanou plochou do 25 m² a hĺbkou do 3 m, ako napríklad pivnice, žumpy, či retenčné nádrže.

Odborníci očakávajú, že nový stavebný zákon urýchli a zjednoduší stavebné konania. V prípade jeho schválenia, účinnosť by mal nadobudnúť v apríli 2025.